Παγκόσμιο Κύπελλο Συλλόγων Ποδοσφαίρου

Το **Παγκόσμιο Κύπελλο Συλλόγων** (αγγλικά: *FIFA Club World Cup*), παλαιότερα γνωστό ως *Παγκόσμιο Πρωτάθλημα Συλλόγων* (Club World Championship, στις διοργανώσεις του 2000 και του 2005), είναι μία διεθνής διασυλλογική ποδοσφαιρική διοργάνωση της Διεθνούς Ποδοσφαιρικής Ομοσπονδίας (ΦΙΦΑ), η οποία είναι υπεύθυνη για το άθλημα παγκοσμίως.

Η διοργάνωση ξεκίνησε με την ονομασία *Παγκόσμιο Πρωτάθλημα Συλλόγων ΦΙΦΑ* (FIFA Club World Championship) το 2000. Δεν πραγματοποιήθηκε μεταξύ 2001 και 2004 λόγω ενός συνδυασμού παραγόντων και κυρίως λόγω της πτώχευσης της εταιρίας *Sport International and Leisure*, χορηγού της FIFA. Από το 2025, το Παγκόσμιο Κύπελλο Συλλόγων διοργανώνεται κάθε τέσσερα χρόνια από τα μέσα Ιουνίου εώς τα μέσα Ιουλίου. Το τουρνουά έχει φιλοξενηθεί από τη Βραζιλία, την Ιαπωνία, τα Ηνωμένα Αραβικά Εμιράτα, το Μαρόκο, το Κατάρ, την Σαουδική Αραβία και τις Ηνωμένες Πολιτείες.

## Ιστορία
Το πρώτο *Παγκόσμιο Πρωτάθλημα Συλλόγων* πραγματοποιήθηκε στη Βραζιλία τον Ιανουάριο του 2000. Διεξήχθη παράλληλα με το Διηπειρωτικό Κύπελλο (Intercontinental Cup), έναν επίσημο ποδοσφαιρικό θεσμό τον οποίο διοργάνωναν από κοινού η Ένωση Ευρωπαϊκών Ποδοσφαιρικών Ομοσπονδιών (UEFA) και η Ποδοσφαιρική Συνομοσπονδία Νοτίου Αμερικής (CONMEBOL) από το 1960 και περιλάμβανε έναν αγώνα-τελικό με τους νικητές του Κυπέλλου Πρωταθλητριών Ευρώπης (UEFA Champions League) και του Κόπα Λιμπερταδόρες (Copa Libertadores). Το 2005, μετά την τελευταία διοργάνωση του Διηπειρωτικού Κυπέλλου, ο θεσμός συγχωνεύθηκε με το *Παγκόσμιο Πρωτάθλημα Συλλόγων*. Το 2006 πήρε τη σημερινή του ονομασία.

Μέχρι στιγμής έχουν αναδειχθεί 12 διαφορετικές ομάδες ως πρωταθλητές στον θεσμό, με την κορυφαία διακρίτωση να κατέχει η Ισπανία με 8 τίτλους. Ακολουθούν από κοντά η Βραζιλία και η Αγγλία, με 4 τίτλους έκαστη. Σε επίπεδο ομάδων, η κατάταξη έχει ως εξής, Ρεάλ Μαδρίτης 5 τίτλοι, Μπαρτσελόνα 3 τίτλοι, Κορίνθιανς και Μπάγερν Μονάχου 2 τίτλοι η κάθε μία. Μονάχα μία φορά το τρόπαιο κατέκτησαν οι Σάο Πάολο, Ιντερνασιονάλ, Μίλαν, Μάντσεστερ Γιουνάιτεντ, Ίντερ, Λίβερπουλ, Τσέλσι, Μάντσεστερ Σίτι. Οι μη ευρωπαϊκές ομάδες που κατέκτησαν το τρόπαιο προέρχονται αποκλειστικά από τη Βραζιλία, Κορίνθιανς, Σάο Πάολο και Ιντερνασιονάλ. Η τρέχουσα πρωταθλήτρια κόσμου είναι η αγγλική Τσέλσι, μετά την νίκη της επί της γαλλικής Παρί Σεν Ζερμέν με 3–0 στον τελικό του 2025, ο οποίος διεξήχθη στις 13 Ιουλίου 2025.

## Σύστημα διεξαγωγής
Από τη διοργάνωση του 2025, το Παγκόσμιο Κύπελλο Συλλόγων απέκτησε νέα μορφή και διεξάγεται πλέον κάθε τέσσερα χρόνια, αντί για ετήσια όπως ίσχυε μέχρι πρότινος. Το νέο σύστημα διεξαγωγής ακολουθεί πλήρως τη δομή του Παγκοσμίου Κυπέλλου Εθνικών Ομάδων, με 32 συλλόγους από όλες τις ποδοσφαιρικές ηπείρους: 12 από την Ευρώπη (ΟΥΕΦΑ), 6 από τη Νότια Αμερική (ΚΟΝΜΕΜΠΟΛ), 4 από την Ασία (ΑΦΚ), 4 από την Αφρική (ΚΑΦ), 4 από τη Βόρεια και Κεντρική Αμερική & Καραϊβική (ΚΟΝΚΑΚΑΦ), 1 από την Ωκεανία (ΟΦΚ) και 1 επιπλέον ομάδα από τη διοργανώτρια χώρα. Οι ομάδες χωρίζονται σε οκτώ ομίλους των τεσσάρων, με τις δύο πρώτες κάθε ομίλου να προκρίνονται στη φάση των 16. Στη συνέχεια η διοργάνωση περνά στη νοκ-άουτ φάση, η οποία περιλαμβάνει τη φάση των 16, τα προημιτελικά, τα ημιτελικά και τον τελικό. Συνολικά διεξάγονται 63 αγώνες μέσα σε χρονικό διάστημα περίπου ενός μήνα, από τα μέσα Ιουνίου έως τα μέσα Ιουλίου.

## Τελικοί

## Αποτελέσματα για κάθε σύλλογο

## Δείτε επίσης
* Διηπειρωτικό Κύπελλο ΦΙΦΑ
* Παγκόσμιο Κύπελλο Συλλόγων Γυναικών
* Διηπειρωτικό Κύπελλο

## Παραπομπές


## Εξωτερικοί σύνδεσμοι

* 
* Όλοι οι Τελικοί